На основу члана 115. став 3. Закона о науци и истраживањима („Службени гласник РС”, број 49/19) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

У Р Е Д Б У

о нормативима и стандардима расподеле средстава акредитованим

научноистраживачким организацијама

# Предмет уредбе

# Члан 1.

Овом уредбом утврђују се нормативи и стандарди расподеле средстава акредитованим научноистраживачким организацијама чији је оснивач Република Србија, аутономна покрајина, јединица локалне самоуправе и Српска академија наука и уметности, а у складу са Законом о науци и истраживањима („Службени гласник РС”, број 49/19).

# Члан 2.

Нормативом и стандардом, у смислу ове уредбе, подразумева се скуп општих правила и смерница за расподелу средстава за плате истраживача, режијске трошкове и материјалне трошкове истраживања.

# Нормативи и стандарди

# за реализацију научноистраживачког рада

# према годишњем плану рада и извештавање

# Члан 3.

Средства за плате истраживача, режијске трошкове и материјалне трошкове истраживања исплаћиваће се на основу годишњег плана рада научноистраживачке организације и уговора између министарства надлежног за научноистраживачку делатност (у даљем тексту: министарство) и научноистраживачке организације.

Формулар годишњег плана рада научноистраживачке организације и формулар годишњег извештаја о раду научноистраживачке организације, дати су у прилозима 1. и 2, који су одштампани уз ову уредбу и чине њен саставни део.

Годишњи план рада научноистраживачке организације подноси се најкасније до 15. децембра текуће године за наредну годину у писаном и електронском облику преко наменске странице на сајту министарства. Рок за подношење годишњег извештаја о раду је 31. јануар текуће године за претходну годину у писаном и електронском облику.

# Члан 4.

Надлежни матични научни одбор разматра годишњи извештај о раду научноистраживачке организације и даје мишљење министарству. Директор односно декан, приликом достављања годишњег извештаја предлаже један матични научни одбор за евалуацију извештаја.

Матични научни одбор доставља мишљење министарству у року од 30 дана од дана достављања извештаја.

# Члан 5.

Годишњи план рада научноистраживачке организације садржи следеће:

1. Опис рада институције са анализом снага, слабости, прилика и претњи у раду у наредној години;
2. Опис планираних истраживања и очекиваних резултата;
3. Опис планова за проширење људских ресурса и истраживачке инфраструктуре;
4. План за привлачење капиталних инвестиција на једногодишњем и вишегодишњем нивоу;
5. Учешће у научним скуповима и мобилност истраживача (организовање научних скупова, пленарна предавања и предавања по позиву, студијски боравци и усавршавање истраживача, студијски боравци страних истраживача);
6. Научна сарадња (пријављивање на националне и међународне пројекте, међународна сарадња, сарадња са привредом, сарадња са другим академским институцијама, учешће у реализацији програма других министарстава и организација);
7. Дисеминација, промоција и популаризација резултата;
8. Издавачка и библиотечка делатност;
9. Наставна активност (учешће истраживача у настави, организовање наставе, менторство, учешће у комисијама за одбрану докторских и мастер теза);
10. Очекиване промене броја и статуса истраживача.

# Члан 6.

Годишњи извештај о раду научноистраживачке организације садржи следеће:

1. Основни подаци (назив, адреса, име одговорног лица, матични број, ПИБ, датум акредитације, број запослених по научним и стручним звањима, број административно-техничког и помоћног особља, подаци о пословном простору);
2. Број ангажованих истраживача са структуром по звањима, број истраживача повратника из иностранства, број истраживача страних држављана, број истраживача који су на усавршавању у иностранству, број истраживача који су докторирали у претходној календарској години, број истраживача ангажованих на пројектима Фонда за науку и Фонда за иновациону делатност, број истраживача ангажованих на међународним билатералним и мултилатералним пројектима;
3. Број и категорије објављених резултата истраживања у складу са Законом о науци и истраживањима и правилником којим се уређује поступак и начин вредновања и квантитативно и квалитативно исказивање научноистраживачких резултата истраживача;
4. Реализација плана за привлачење капиталних инвестиција са пропратном документацијом;
5. Број и врста организованих научних скупова, одржана пленарна предавања и предавања по позиву, реализовани студијски боравци и усавршавање истраживача и реализовани студијски боравци страних истраживача;
6. Број поднесених пријава пројеката, број пројеката финансираних из националних извора и број пројеката финансираних из међународних односно мешовитих извора;
7. Реализована међународна сарадња (описно);
8. Реализована сарадња са привредом (описно);
9. Реализована сарадња са другим академским институцијама (описно);
10. Учешће у реализацији програма других министарстава и организација (описно);
11. Реализоване активности у дисеминацији, промоцији и популаризацији резултата (јавне трибине и скупови, предавања, медији, представљање издања и др.);
12. Одбрањени докторски и мастер радови;
13. Реализована наставна активност (учешће истраживача у настави, организовање наставе, менторства и учешће у комисијама за одбрану докторских и мастер теза);
14. Реализована издавачка делатност и библиотечка размена;
15. Подаци на основу којих се формира индекс квалитета рада (навести коришћене базе цитираности, навести до пет најцитиранијих група/лабораторија/одељења/центара, навести до пет најцитиранијих истраживача, навести све изворе прихода са износима по следећим категоријама: буџетска средства кроз институционално финансирање, буџетска средства кроз Фонд за науку, друга буџетска средства, средства са међународних пројеката, друга сопствена средства);
16. Опис рада у складу са чланом 111. Закона о науци и истраживањима;
17. Поређење са сличном институцијом у региону (описно);
18. Квалитативна процена усклађености остварених резултата са планом рада.

# Финансирање научноистраживачког рада у 2020. години

# Члан 7.

Финансирање научноистраживачког рада у 2020. години вршиће се на нивоу исплате за децембар 2019. године, уз сва припадајућа увећања према прописима о буџету односно буџетском систему, а у складу са чланом 135. став 2. Закона о науци и истраживањима.

Завршна одредба

# Члан 8.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-12844/2019-1

У Београду, 20. децембра 2019. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |